赴刁景純招作將進酒呈同會
作者：梅堯臣
朝代：宋

paragraphs: 日光如鎔金，湧上滄海流。
一朝復一朝，鑄出萬古愁。
大鑪石破碎，世事安得休。
明月只照夜，時時如屈鉤。
常娥與玉兔，擣藥何所瘳。
大患不自治，更被蝦蟆偷。
我思天地間，二物最取尤。
措置尚若此，細故曷用憂。
著書欲傳道，未必如孔丘。
當時及後代，見薄彼耽周。
功名信難立，德行徒自脩。
勞勞於我生，蔕挂同贅疣。
不如聽鄰笛，就其舉盃甌。
笛不煩教養，酒不煩取求。
從今醉至春，從夏醉至秋。
勿禁雞㹠魚，間薦鶉雁鳩。
况多南方物，鹹腥美咽喉。
計較無以過，試共阮籍謀。